
ОТЛИЧЕНИЯТ С ТРИ НАГРАДИ „ТОНИ“ БРОДУЕЙСКИ МЮЗИКЪЛ „АВЕНЮ Q“ НА СЦЕНАТА НА СТОЛИЧЕН КУКЛЕН ТЕАТЪР


Предизвикателният куклен мюзикъл „Авеню Q“ ще направи своя дебют на българска сцена през февруари. След Ню Йорк, Лас Вегас и Лондон, София ще посреща любителите на този жанр на сцената на Столичeн куклен театър. "Авеню Q" e поставен за първи път в театър "Ванярд" на Бродуей през март 2003 г., където получава възторжени отзиви и печели три награди "ТОНИ".  

Оригиналният бродуейски мюзикъл, който ще бъде представен за първи път в България на 16 февруари е дело на американския режисьор Уест Хайлър и българския му колега Петър Кауков. 

"Авеню Q" е изключително забавен спектакъл за възрастни, който представя всички чувствителни теми на нашето време по неочакван начин. Расизъм, ксенофобия, гей-общество, порно-индустрия – всичко е подложено на добронамерена шега, което ни води към признаване и преодоляване на предразсъдъците, приемане на различията. 

"Авеню Q" разказва историята на Принстън – колежанин, който идва в Ню Йорк с големите си мечти и тънката си банкова сметка. Той скоро открива, че единственото място, където може да си позволи да наеме квартира е "Авеню Q". На пръв поглед кварталът изглежда хубав - там живеят безработният комик Браян и неговата годеница – терапевтката Бъдниче, Ники - добродушен лентяй и неговият съквартирант Род – инвестиционен банкер и републиканец, който изглежда има някаква тайна. Има и един пристрастен към интернет жител на квартала - Треки Монстър, изключително милата и привлекателна учителка на име Кейт и любимецът на всички – Гари Колман. Заедно те се борят да си намерят работа, да си намерят гадже и разбира се да открият вечно изплъзващия се смисъл на живота. 

„Авеню Q“ e весела притча за съзряването и остра сатира за проблемите на младите, възпитавани от родителите си и от телевизионни програми като „Улица Сезам”, които трябва да поемат лична отговорност за живота си. Сблъсъкът с действителността на група неудачници, възпитани в ценностната система на американската демокрация е твърде актуален и у нас, но тук ще можете да се насладите на извънредно смешна интерпретация на привидно тежките проблеми на живота.


Премиера – 16 февруари (четвъртък), 19.00 ч.
Столичен куклен театър, салон „Гурко“ 14


"АВЕНЮ Q"
Мюзикъл за възрастни
[bookmark: _GoBack]
Музика и стихове: Робърт Лопес и Джеф Маркс, либрето: Джеф Уити
По оригинална идея на Робърт Лопес и Джеф Маркс
Превод: Любов Костова
Превод на песните: Десислава Софранова
Постановка и режисура: Уест Хайлър (САЩ), Петър Кауков 
Кастинг: Шели Бътлър (САЩ)
Сценография и костюми: Ивайло Николов 
Кукли: Димитър Димитров
Художествено осветление: Росен Михайлов
Музикален ръководител: Роберта
Корепетитор: Ангел Николов

Участват: Камен Асенов, Венцислава Асенова, Цветелин Павлов, Лилия Гелева, Гьорги Георгиев-Антика, Павлета Семова, Мила Люцканова, Ангел Николов (пиано) 
Със специалното участие на Рафи Бохосян в ролята на Гари Колман!

Мюзикълът е представен за първи път на Бродуей от Kevin McCollum, Robyn Goodman, Jeffery Seller, Vineyard Theatre и The New Group.
 
Постановката на „Авеню Q” в СКТ е лицензирана от MUSIC THEATRE INTERNATIONAL (Europe) и с подкрепата на Фондация „АМЕРИКА ЗА БЪЛГАРИЯ“ и Фондация „АРТ ОФИС“.


Очаквайте допълнителна информация и още снимки от репетициите!

